## Zakon o informacijskoj sigurnosti

### NN 79/2007 (30.7.2007.), Zakon o informacijskoj sigurnosti

# HRVATSKI SABOR

**2484**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O INFORMACIJSKOJ SIGURNOSTI

Proglašavam Zakon o informacijskoj sigurnosti, koji je Hrvatski sabor donio na
sjednici 13. srpnja 2007. godine.

Klasa: 011-01/07-01/98
Urbroj: 71-05-03/1-07-2
Zagreb, 18. srpnja 2007.

Predsjednik
Republike Hrvatske
**Stjepan Mesić**, v. r.

## ZAKON

#### O INFORMACIJSKOJ SIGURNOSTI

I. OSNOVNE ODREDBE

Članak 1.

(1) Ovim se Zakonom utvrđuje pojam informacijske sigurnosti, mjere i standardi
informacijske sigurnosti, područja informacijske sigurnosti, te nadležna tijela
za donošenje, provođenje i nadzor mjera i standarda informacijske sigurnosti.
(2) Ovaj se Zakon primjenjuje na državna tijela, tijela jedinica lokalne i
područne (regionalne) samouprave te na pravne osobe s javnim ovlastima, koje u
svom djelokrugu koriste klasificirane i neklasificirane podatke.
(3) Ovaj se Zakon primjenjuje i na pravne i fizičke osobe koje ostvaruju pristup
ili postupaju s klasificiranim i neklasificiranim podacima.

Članak 2.

Pojedini pojmovi u smislu ovoga Zakona imaju sljedeće značenje:
– Informacijska sigurnost je stanje povjerljivosti, cjelovitosti i
raspoloživosti podatka, koje se postiže primjenom propisanih mjera i standarda
informacijske sigurnosti te organizacijskom podrškom za poslove planiranja,
provedbe, provjere i dorade mjera i standarda.
– Mjere informacijske sigurnosti su opća pravila zaštite podataka koja se
realiziraju na fizičkoj, tehničkoj ili organizacijskoj razini.
– Standardi informacijske sigurnosti su organizacijske i tehničke procedure i
rješenja namijenjena sustavnoj i ujednačenoj provedbi propisanih mjera
informacijske sigurnosti.
– Područja informacijske sigurnosti predstavljaju podjelu informacijske
sigurnosti na pet područja s ciljem sustavne i učinkovite realizacije donošenja,
primjene i nadzora mjera i standarda informacijske sigurnosti.
– Sigurnosna akreditacija informacijskog sustava je postupak u kojem se utvrđuje
osposobljenost tijela i pravnih osoba iz članka 1. stavka 2. ovoga Zakona za
upravljanje sigurnošću informacijskog sustava, a provodi se utvrđivanjem
primijenjenih mjera i standarda informacijske sigurnosti.
– Informacijski sustav je komunikacijski, računalni ili drugi elektronički
sustav u kojem se podaci obrađuju, pohranjuju ili prenose, tako da budu dostupni
i upotrebljivi za ovlaštene korisnike.

II. MJERE I STANDARDI INFORMACIJSKE SIGURNOSTI

Članak 3.

Mjerama i standardima informacijske sigurnosti utvrđuju se minimalni kriteriji
za zaštitu klasificiranih i neklasificiranih podataka u tijelima i pravnim
osobama iz članka 1. stavka 2. i 3. ovoga Zakona.

Članak 4.

(1) Mjere i standardi informacijske sigurnosti utvrđuju se za klasificirane i
neklasificirane podatke.
(2) Mjere i standardi informacijske sigurnosti utvrđuju se sukladno stupnju
tajnosti, broju, vrsti te ugrozama klasificiranih i neklasificiranih podataka na
određenoj lokaciji.
(3) Za klasificirane podatke stupnja tajnosti »Povjerljivo«, »Tajno« i »Vrlo
tajno«, trajno se provodi sigurnosna prosudba ugroza.

Članak 5.

Mjere i standardi informacijske sigurnosti obuhvaćaju:
– nadzor pristupa i postupanja s klasificiranim podacima,
– postupanje prilikom neovlaštenog otkrivanja i gubitka klasificiranih podataka,
– planiranje mjera prilikom izvanrednih situacija,
– ustrojavanje posebnih fondova podataka za podatke klasificirane u Republici
Hrvatskoj te za klasificirane podatke koje je predala druga država, međunarodna
organizacija ili institucija s kojom Republika Hrvatska surađuje.

Članak 6.

(1) Mjere i standardi informacijske sigurnosti za zaštitu neklasificiranih
podataka utvrđuju se u skladu s mjerama i standardima zakonom propisanim za
zaštitu osobnih podataka građana.
(2) Mjere i standardi informacijske sigurnosti za zaštitu stupnja tajnosti
»Ograničeno« utvrđuju se u skladu sa stavkom 1. ovoga članka, uz:
– prethodnu provjeru primjene propisanih mjera i standarda za neklasificirane
podatke,
– primjenu mjera i standarda propisanih za stupanj tajnosti »Ograničeno«.

Članak 7.

Mjere informacijske sigurnosti propisat će se uredbom koju donosi Vlada
Republike Hrvatske, a standardi za provedbu mjera propisat će se pravilnicima
koje donose čelnici središnjih državnih tijela za informacijsku sigurnost.

III. PODRUČJA INFORMACIJSKE SIGURNOSTI

Članak 8.

Područja informacijske sigurnosti za koja se propisuju mjere i standardi
informacijske sigurnosti su:
– sigurnosna provjera,
– fizička sigurnost,
– sigurnost podatka,
– sigurnost informacijskog sustava,
– sigurnost poslovne suradnje.

***Sigurnosna provjera***
Članak 9.

(1) Sigurnosna provjera je područje informacijske sigurnosti u okviru kojeg se
utvrđuju mjere i standardi informacijske sigurnosti koji se primjenjuju na osobe
koje imaju pristup klasificiranim podacima.
(2) Osobe iz stavka 1. ovoga članka obvezne su ishoditi uvjerenje o sigurnosnoj
provjeri osobe (certifikat).
(3) Tijela i pravne osobe iz članka 1. stavka 2. ovoga Zakona, koji koriste
klasificirane podatke stupnja tajnosti »Povjerljivo«, »Tajno« i »Vrlo tajno«,
dužni su ustrojiti:
– popis osoba koje imaju pristup klasificiranim podacima,
– registar zaprimljenih certifikata s rokovima važenja certifikata.

***Fizička sigurnost***
Članak 10.

(1) Fizička sigurnost je područje informacijske sigurnosti u okviru kojeg se
utvrđuju mjere i standardi informacijske sigurnosti za zaštitu objekta, prostora
i uređaja u kojem se nalaze klasificirani podaci.
(2) Tijela i pravne osobe iz članka 1. stavka 2. ovoga Zakona, koji koriste
klasificirane podatke stupnja tajnosti »Povjerljivo«, »Tajno« i »Vrlo tajno«,
izvršit će kategorizaciju objekata i prostora na sigurnosne zone, propisane
mjerama i standardima informacijske sigurnosti.

***Sigurnost podatka***
Članak 11.

(1) Sigurnost podatka je područje informacijske sigurnosti za koje se utvrđuju
mjere i standardi informacijske sigurnosti koje se primjenjuju kao opće zaštitne
mjere za prevenciju, otkrivanje i otklanjanje štete od gubitka ili neovlaštenog
otkrivanja klasificiranih i neklasificiranih podataka.
(2) Tijela i pravne osobe iz članka 1. stavka 2. ovoga Zakona, koji koriste
klasificirane i neklasificirane podatke u svom djelokrugu, dužni su primijeniti
procedure o postupanju s klasificiranim i neklasificiranim podacima, o sadržaju
i načinu vođenja evidencije o izvršenim uvidima u klasificirane podatke te
nadzoru sigurnosti podataka, propisanim mjerama i standardima informacijske
sigurnosti.

***Sigurnost informacijskog sustava***
Članak 12.

(1) Sigurnost informacijskog sustava je područje informacijske sigurnosti u
okviru kojeg se utvrđuju mjere i standardi informacijske sigurnosti
klasificiranog i neklasificiranog podatka koji se obrađuje, pohranjuje ili
prenosi u informacijskom sustavu te zaštite cjelovitosti i raspoloživosti
informacijskog sustava u procesu planiranja, projektiranja, izgradnje, uporabe,
održavanja i prestanka rada informacijskog sustava.
(2) Sigurnosna akreditacija informacijskog sustava provodi se za informacijski
sustav u kojem se koriste klasificirani podaci stupnja tajnosti »Povjerljivo«,
»Tajno« i »Vrlo tajno«.
(3) Osobe koje sudjeluju u procesu iz stavka 1. ovoga članka trebaju posjedovati
certifikat razine »Vrlo tajno« ili za jedan stupanj više od najviše razine
tajnosti klasificiranih podataka koji se obrađuju, pohranjuju ili prenose u
informacijskim sustavima pod njihovom nadležnosti.
(4) Mjere fizičke zaštite prostora u kojima se nalaze informacijski sustavi
poduzet će se sukladno najvišoj razini tajnosti klasificiranih podataka koji se
u njima obrađuju, pohranjuju ili prenose.
(5) Središnja državna tijela za informacijsku sigurnost ustrojavaju registar
certificirane opreme i uređaja koji se koriste u klasificiranom informacijskom
sustavu razine »Povjerljivo«, »Tajno« i »Vrlo tajno«.
Registar certificirane opreme i uređaja ustrojava se na temelju preuzimanja
odgovarajućih registara međunarodnih organizacija ili vlastitim certificiranjem
u skladu s odgovarajućim međunarodnim normama.

***Sigurnost poslovne suradnje***
Članak 13.

(1) Sigurnost poslovne suradnje je područje informacijske sigurnosti u kojem se
primjenjuju propisane mjere i standardi informacijske sigurnosti za provedbu
natječaja ili ugovora s klasificiranom dokumentacijom koji obvezuju pravne i
fizičke osobe iz članka 1. stavka 3. ovoga Zakona.
(2) Pravne i fizičke osobe koje pristupaju provedbi natječaja ili ugovora iz
stavka 1. ovoga članka, obvezne su ishoditi uvjerenje o sigurnosnoj provjeri
pravne osobe (certifikat poslovne sigurnosti).
(3) Pravne i fizičke osobe iz stavka 1. ovoga članka za osoblje, objekte i
prostore obvezne su primijeniti utvrđene mjere i standarde informacijske
sigurnosti za određeni stupanj tajnosti klasificiranih podataka.
(4) Tijela i pravne osobe iz članka 1. stavka 2. ovoga Zakona, ovlašteni su za
podnošenje zahtjeva za izdavanje certifikata poslovne sigurnosti za pravne i
fizičke osobe kojima dostavljaju klasificirane podatke stupnja tajnosti
»Povjerljivo«, »Tajno« i »Vrlo tajno«.
(5) Pravne i fizičke osobe koje sudjeluju u međunarodnim poslovima za koje je
obvezan certifikat poslovne sigurnosti, ovlaštene su za podnošenje zahtjeva za
izdavanje certifikata.
(6) Certifikat poslovne sigurnosti izdaje središnje državno tijelo za
informacijsku sigurnost.

IV. SREDIŠNJA DRŽAVNA TIJELA ZA INFORMACIJSKU SIGURNOST

***Ured Vijeća za nacionalnu sigurnost***
Članak 14.

Ured Vijeća za nacionalnu sigurnost je središnje državno tijelo za informacijsku
sigurnost koje koordinira i usklađuje donošenje i primjenu mjera i standarda
informacijske sigurnosti u Republici Hrvatskoj i u razmjeni klasificiranih i
neklasificiranih podataka između Republike Hrvatske i stranih zemalja i
organizacija.

Članak 15.

(1) Ured Vijeća za nacionalnu sigurnost donosi Pravilnik o standardima
sigurnosne provjere, Pravilnik o standardima fizičke sigurnosti, Pravilnik o
standardima sigurnosti podataka, Pravilnik o standardima organizacije i
upravljanja područjem sigurnosti informacijskih sustava te Pravilnik o
standardima sigurnosti poslovne suradnje.
(2) Ured Vijeća za nacionalnu sigurnost trajno usklađuje propisane mjere i
standarde informacijske sigurnosti u Republici Hrvatskoj s međunarodnim
standardima i preporukama informacijske sigurnosti te sudjeluje u nacionalnoj
normizaciji područja informacijske sigurnosti.

Članak 16.

(1) Ured Vijeća za nacionalnu sigurnost koordinira i usklađuje rad tijela i
pravnih osoba iz članaka 17., 20., 23. i 25. ovoga Zakona.
(2) Ured Vijeća za nacionalnu sigurnost surađuje s mjerodavnim institucijama
stranih zemalja i organizacija u području informacijske sigurnosti te koordinira
međunarodnu suradnju ostalih tijela i pravnih osoba iz stavka 1. ovoga članka.

***Zavod za sigurnost informacijskih sustava***
Članak 17.

(1) Zavod za sigurnost informacijskih sustava je središnje državno tijelo za
tehnička područja sigurnosti informacijskih sustava u tijelima i pravnim osobama
iz članka 1. stavka 2. ovoga Zakona.
(2) Tehnička područja sigurnosti informacijskih sustava su:
– standardi sigurnosti informacijskih sustava,
– sigurnosne akreditacije informacijskih sustava,
– upravljanje kriptomaterijalima koji se koriste u razmjeni klasificiranih
podataka,
– koordinacija prevencije i odgovora na računalne ugroze sigurnosti
informacijskih sustava.

Članak 18.

(1) Zavod za sigurnost informacijskih sustava pravilnikom će regulirati
standarde tehničkih područja sigurnosti informacijskih sustava iz članka 17.
stavka 2. ovoga Zakona.
(2) Zavod za sigurnost informacijskih sustava trajno usklađuje standarde
tehničkih područja sigurnosti informacijskih sustava u Republici Hrvatskoj s
međunarodnim standardima i preporukama te sudjeluje u nacionalnoj normizaciji
područja sigurnosti informacijskih sustava.

Članak 19.

Zavod za sigurnost informacijskih sustava obavlja poslove sigurnosne
akreditacije informacijskih sustava u suradnji s Uredom Vijeća za nacionalnu
sigurnost.

V. NACIONALNI CERT

Članak 20.

(1) CERT je nacionalno tijelo za prevenciju i zaštitu od računalnih ugroza
sigurnosti javnih informacijskih sustava u Republici Hrvatskoj.
(2) CERT je zasebna ustrojstvena jedinica koja se ustrojava u Hrvatskoj
akademskoj i istraživačkoj mreži (u daljnjem tekstu: CARNet).
(3) CERT usklađuje postupanja u slučaju sigurnosnih računalnih incidenata na
javnim informacijskim sustavima nastalih u Republici Hrvatskoj, ili u drugim
zemljama i organizacijama, kad su povezani s Republikom Hrvatskom.
(4) CERT usklađuje rad tijela koja rade na prevenciji i zaštiti od računalnih
ugroza sigurnosti javnih informacijskih sustava u Repub­lici Hrvatskoj te
određuje pravila i načine zajedničkog rada.

Članak 21.

CERT i Zavod za sigurnost informacijskih sustava surađuju na prevenciji i
zaštiti od računalnih ugroza sigurnosti informacijskih sustava te sudjeluju u
izradi preporuka i normi u Republici Hrvatskoj iz područja sigurnosti
informacijskih sustava.

Članak 22.

Ravnatelj CARNet-a imenuje pomoćnika zaduženog za uprav­ljanje CERT-om.

VI. PROVEDBA INFORMACIJSKE SIGURNOSTI

Članak 23.

(1) Tijela i pravne osobe iz članka 1. stavka 2. ovoga Zakona dužni su
primijeniti mjere i standarde informacijske sigurnosti iz članka 7. ovoga
Zakona.
(2) U tijelima i pravnim osobama koji nemaju odgovarajuće informatičke i
tehničke mogućnosti, mjere i standarde iz stavka 1. ovoga članka primijenit će
središnje tijelo državne uprave nadležno za razvoj informacijskog sustava.
(3) U području obrazovnog i akademskog sektora mjere i standarde iz stavka 1.
ovoga članka primijenit će središnje tijelo državne uprave nadležno za znanost i
obrazovanje.

Članak 24.

(1) Tijela i pravne osobe iz članka 1. stavka 2. ovoga Zakona pravilnikom će
utvrditi provedbu mjera i standarda informacijske sigurnosti.
(2) Središnja tijela državne uprave iz članka 23. stavka 2. i 3. ovoga Zakona
pravilnikom će utvrditi način provedbe mjera i standarda informacijske
sigurnosti u drugim tijelima.

VII. NADZOR INFORMACIJSKE SIGURNOSTI

Članak 25.

(1) Poslovi nadzora informacijske sigurnosti su poslovi nadzora organizacije,
provedbe i učinkovitosti propisanih mjera i standarda informacijske sigurnosti u
tijelima i pravnim osobama iz članka 1. stavka 2. ovoga Zakona.
(2) Poslove nadzora iz stavka 1. ovoga članka provode savjetnici za
informacijsku sigurnost.
(3) Ured Vijeća za nacionalnu sigurnost pravilnikom će propisati kriterije za
ustrojavanje radnih mjesta savjetnika za informacijsku sigurnost iz stavka 2.
ovoga članka.

Članak 26.

(1) Savjetnik za informacijsku sigurnost podnosi izvješće o rezultatima
provedenog nadzora čelniku tijela ili pravne osobe te središnjem državnom tijelu
za informacijsku sigurnost.
(2) Središnje državno tijelo za informacijsku sigurnost, na temelju izvješća iz
stavka 1. ovoga članka, ovlašteno je:
– dati upute u svrhu otklanjanja utvrđenih nedostataka i nepravilnosti, koje su
nadzirana tijela i pravne osobe dužne u određenom roku otkloniti,
– provesti postupak preispitivanja daljnje valjanosti sigurnosne akreditacije
informacijskog sustava,
– pokrenuti postupak utvrđivanja odgovornosti,
– poduzeti druge mjere i radnje za koje je posebnim propisima ovlašteno.
(3) Čelnik tijela ili pravne osobe dužan je poduzeti mjere za otklanjanje
nedostataka utvrđenih u provedbi nadzora.

VIII. PRIJELAZNE I ZAVRŠNE ODREDBE

Članak 27.

Uredbu iz članka 7. ovoga Zakona Vlada Republike Hrvatske donijet će u roku od
tri mjeseca od dana stupanja na snagu ovog Zakona.

Članak 28.

(1) Pravilnike iz članka 15. stavak 1. ovoga Zakona Ured Vijeća za nacionalnu
sigurnost donijet će u roku od šest mjeseci od dana stupanja na snagu ovoga
Zakona.
(2) Pravilnik iz članka 25. stavka 3. ovoga Zakona Ured Vijeća za nacionalnu
sigurnost donijet će u roku od šest mjeseci od dana stupanja na snagu ovoga
Zakona.
(3) Pravilnike iz članka 18. stavka 1. ovoga Zakona Zavod za sigurnost
informacijskih sustava donijet će u roku od 30 dana od dana stupanja na snagu
pravilnika iz stavka 1. ovoga članka.

Članak 29.

(1) Obvezuje se CARNet da uskladi svoj statut i dostavi Uredu Vijeća za
nacionalnu sigurnost na suglasnost u roku od tri mjeseca od dana stupanja na
snagu ovoga Zakona.
(2) Pravilnici iz članka 24. stavka 1. i 2. ovoga Zakona donijet će se u roku od
devet mjeseci od dana stupanja na snagu ovoga Zakona.

Članak 30.

Ovaj Zakon stupa na snagu osmoga dana od dana objave u »Narodnim novinama«.

Klasa: 650-05/07-01/01
Zagreb, 13. srpnja 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 79/2007-2484
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)